১৯৬০ সালে দলাইলামাকে অনুসরণ করে যে ৮০,০০০ তিব্বতি দেশ ছেড়ে ছিলেন ফুংসকের বাবাও তারই একজন। পশুচারণকেই নিজের পেশা হিসেবে বেছে নেন তিনি। আস্তে আস্তে পথটি ট্রেকিংএর জন্য জনপ্রিয় হওয়াতে তিনি ঘোড়া ভাড়া দিতে শুরু করেন। বাড়তে থাকে পর্যটকের সংখ্যা। এরই মধ্যে হল্যান্ডের এক পর্যটক আসেন, পছন্দ হয় ফুংসকের দিদিকে, বিয়েও হয়ে যায় তাঁদের। ২০০২ সাল নাগাদ বাবার সাহায্যে বাড়িতেই একটি চায়ের দোকান খোলে ফুংসক। “এই রাস্তায় তখন অনেক পর্যটক আসতে শুরু করেছে, চিত্রে অবধি ওঠার রাস্তা খুবই চড়াই, আসে পাশে কোনও জনবসতিও নেই, পর্যটকরা খানিক জিরিয়ে নিতে চাইতেন, আমরা চা-জল খাওয়াতাম। তাই ভাবলাম দোকান খুলে অল্প কিছু খাবার দাবার যদি রাখা যায়”, বললেন ফুংসক। পরের বছরই একটি ঘরকে হোম স্টে হিসেবে ব্যবহার করতে শুরু করেন ফুংসকরা। সাড়া মেলে অসাধারণ, অনেকেই মানেভঞ্জনের ভিড় এড়াতে চলে আসেন চিত্রেতে। ২০০৪ এ নিজেদের ১২ টি ঘোড়া বেচে দেওয়ার সিদ্ধান্ত নেন সিরিং ফুংসক ভুটিয়া ও তাঁর পরিবার। “তখন এ রাস্তায় গাড়ি চলছে, ঘোড়ার প্রয়োজনীয়তা কমেছে, অন্যদিকে জায়গাটির জনপ্রিয়তা বাড়াতে পর্যটকের সংখ্যা বাড়ছিল, একটা ঘরে সবাইকে জায়গা দিতে পারছিলাম না, অনেক সময়ই নিজেদের শোবার ঘরটিও ছেড়ে দিতে হত অতিথিদের”। ঘোড়া বিক্রি করে ৯০,০০০ টাকা পায় ভুটিয়া পরিবার, তা দিয়ে দোতলা একটি বাড়ি করে, তৈরি হয় হোম স্টে হক’স নেস্ট। জায়গার সৌন্দর্য ও ভুটিয়া পরিবারের উষ্ণ আতিথেয়তায় দ্রুতই জনপ্রিয় হয়ে ওঠে হোম স্টে, ট্রেকারদের পাশাপাশি নিছক বেড়ানোর উদ্দেশ্যেও আসতে থাকেন অতিথিরা। আর্থিক সাচ্ছল্যের মুখ দেখেন ফুংসকরা।